Għaxar snin ilu, daħal fis-seħħ il-Fond Ewropew ta' Aġġustament għall-Globalizzazzjoni (FEG). Il-Fond huwa turija prattika tas-solidarjetà Ewropea peress li jagħti appoġġ finanzjarju lill-Istati Membri sabiex jgħinu lill-ħaddiema u lill-kumpaniji jaġġustaw lilhom infushom bi tweġiba għat-tibdil fil-bixriet kummerċjali. Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen,qalet: “Il-Fond Ewropew ta' Aġġustament għall-Globalizzazzjoni huwa wieħed mill-iktar espressjonijiet konkreti ta' solidarjetà Ewropea u strument essenzjali sabiex jingħata appoġġ lill-ħaddiema li tilfu xogħolhom minħabba t-tibdil fil-bixriet kummerċjali. Matul l-aħħar għaxar snin, stajna nappoġġaw aktar minn 140,000 persuna. Għandu valur miżjud ċar, billi jikkostitwixxi żieda mal-mekkaniżmi ta' appoġġ nazzjonali għall-ħaddiema involuti f'sensji kollettivi, u jiffinanzja miżuri li huma mfassla apposta għall-ħtiġijiet speċifiċi tal-ħaddiema sabiex tingħatalhom l-għajnuna ħalli jimxu 'l quddiem.” Il-Fond Ewropew ta' Aġġustament għall-Globalizzazzjoni nħoloq speċifikament biex jgħin lil dawk il-ħaddiema li jintlaqtu mill-għeluq ta' fabbriki jew mid-deterjorament ta' ċerti setturi ekonomiċi. Barra minn hekk, fejn ir-reġjuni b'qgħad għoli fost iż-żgħażagħ huma affettwati minn sensji eliġibbli għall-appoġġ tal-FEG, l-Istati Membri jistgħu, sa tmiem l-2017 u taħt ċerti kondizzjonijiet, jinkludu żgħażagħ li m'għandhomx impjieg, li mhux qed isegwu kors edukattiv jew li mhux qed jirċievu taħriġ (NEETs) sabiex dawn jiżdiedu mal-ħaddiema fil-mira tal-miżuri tal-FEG. F'dak is-sens, il-FEG jikkontribwixxi wkoll b'mod dirett għall-ħolqien ta' ekonomija Ewropea iktar dinamika u kompetittiva billi jtejjeb il-ħiliet u l-impjegabilità tal-ħaddiema u taż-żgħażagħ li jinsabu f'sitwazzjoni vulnerabbli. Sa mit-twaqqif tiegħu fl-2007, il-Kummissjoni rċeviet 148 applikazzjoni minn 21 Stat Membru, li jammontaw għal kważi EUR 600 miljun ta' kofinanzjament tal-FEG b'appoġġ għal 138,888 ħaddiem li ngħataw is-sensja, u 2,944 persuna li m'għandhomx impjieg, li mhux qed isegwu kors edukattiv jew li mhux qed jirċievu taħriġ (NEETs). Sabiex jibbenefikaw mill-appoġġ finanzjarju tal-Fond Ewropew ta' Aġġustament għall-Globalizzazzjoni, l-Istati Membri jridu jagħmlu talba. L-UE tista' tikkofinanzja sa 60 % tal-ispiża tar-riintegrazzjoni fis-suq tax-xogħol ta' dawk il-ħaddiema li jkunu ngħataw is-sensja. B'mod aktar speċifiku, il-FEG jikkofinanzja proġetti li jinkludu miżuri bħalma huma l-appoġġ għat-tiftix ta' impjiegi u l-pariri dwar il-karrieri; l-edukazzjoni, it-taħriġ u t-taħriġ mill-ġdid; il-mentoring u l-ikkowċjar; l-imprenditorija u l-ħolqien tan-negozji. Sfond Il-Fond Ewropew ta' Aġġustament għall-Globalizzazzjoni ġie stabbilit f'Jannar 2007 u ilu jiffunzjona minn dak iż-żmien. L-ewwel applikazzjoni li waslet mingħand Franza fid-9 ta' Marzu 2007 kienet tirrigwarda 1345 sensja fis-sottokuntratturi ta' Peugeot SA (PSA), li rriżultaw minn żieda fil-kompetizzjoni fis-suq tal-karozzi ż-żgħar, partikolarment mill-Asja. Għall-perjodu 2014–2020, il-Fond għandu medja ta' EUR 170 miljun f'appoġġ finanzjarju disponibbli kull sena. Mill-2014, twessgħu l-kategoriji ta' ħaddiema eliġibbli: minbarra l-persunal permanenti, issa huma eliġibbli wkoll ħaddiema b'kuntratt fiss, ħaddiema temporanji u dawk li jaħdmu għal rashom. Barra minn hekk, fejn ir-reġjuni b'qgħad għoli fost iż-żgħażagħ huma affettwati minn sensji eliġibbli għall-appoġġ tal-FEG, l-Istati Membri jistgħu, sa tmiem l-2017 u skont ċerti kondizzjonijiet, jinkludu żgħażagħ li m'għandhomx impjieg, li mhux qed isegwu kors edukattiv jew li mhux qed jirċievu taħriġ (NEETs) sabiex dawn jiżdiedu mal-ħaddiema fil-mira tal-miżuri tal-FEG. S'issa tliet Stati Membri (il-Greċja, l-Irlanda u l-Belġju) użaw din id-dispożizzjoni, u pprovdew appoġġ lil kważi 3 000 NEET. Eżempji ta' solidarjetà tal-FEG* Stat Membru L-Iżvezja Il-Belġju Franza Każ Għeluq totali jew parzjali ta' diversi siti ta' Ericsson (Borås, Karlskrona, Kista/Stockholm, Kumla, Linköping u Gothenburg) Għeluq definittiv tal-impjant ta' produzzjoni ta' Ford f'Genk Tkeċċija ta' 5,213-il ħaddiem f'Air France, l-aktar fir-reġjuni ta' Ile-de-France, Midi-Pyrénées u Provence-Alpes-Côte d'Azur (PACA) Sena 2016 2015 2014 Kontribut tal-FEG EUR 3,957,918 EUR 6.2 miljun EUR 25.9 miljun Ħaddiema li bbenefikaw 4,500 5,111 3,886 Miżuri mwettqa - Konsulenza u gwida dwar il-karrieri - Xogħol protett u appoġġat u miżuri ta' riabilitazzjoni għal benefiċjarji bi problemi ta' saħħa jew indebolimenti - Edukazzjoni u taħriġ - Għajnuna individwali għat-tiftix ta' impjieg u servizzi ta' informazzjoni ġenerali - Diversi korsijiet ta' taħriġ u bonuses għall-ingaġġ - Gwida attiva dwar il-karrieri - Taħriġ vokazzjonali - Kontribuzzjonijiet għall-bidu ta' negozju u allowances rilevanti Kuntest tas-sensji Tkabbir staġnat u kompetizzjoni dejjem aktar qawwija minn produtturi Asjatiċi Tnaqqis tas-sehem tal-UE fis-suq globali tal-vetturi tal-passiġġieri, aggravat mill-kriżi ekonomika u finanzjarja u mir-restrizzjonijiet tal-importazzjoni f'pajjiżi terzi Tnaqqis tas-sehem tal-UE fis-suq tat-trasport bl-ajru, meta mqabbel mas-sehem li qed jikber malajr tar-reġjun tal-Lvant Nofsani. * Hawnhekk jinsab ir-rendikont sħiħ tal-każijiet iffinanzjati mill-FEG . L-effettività u s-sostenibbiltà tal-FEG intwerew mill-evalwazzjoni ta' nofs it-terminu mwettqa fl-2011. L-impatt u l-valur miżjud tiegħu ġew aċċertati fl-evalwazzjoni ex-post li ġiet ippubblikata fl-2015. Dawn iż-żewġ rapporti huma disponibbli wkoll fuq is-sit web tal-FEG. Kull sentejn, il-Kummissjoni tippreżenta rapport dwar l-attivitajiet tal-FEG. Dawn ir-rapporti biennali huma ppubblikati wkoll fuq is-sit web tal-FEG. L-evalwazzjoni ta' nofs it-terminu 2014–2020 għadha għaddejja bħalissa. Il-Kummissjoni se tippreżenta l-evalwazzjoni lill-Parlament Ewropew u lill-Kunsill sal-31 ta' Diċembru 2017. Il-FEG huwa għodda ta' appoġġ li jista' jgħin lill-Istati Membri li qed jiffaċċjaw il-konsegwenzi negattivi tat-tibdil fil-bixriet kummerċjali. Jintegra sorsi oħra ta' finanzjament tal-UE, bħall-Fond Soċjali Ewropew (FSE), li jappoġġaw l-iżvilupp ekonomiku fil-livell nazzjonali u reġjonali, u dan jgħin sabiex jinbnew strutturi ekonomiċi aktar reżiljenti bil-għan li jiġu antiċipati sitwazzjonijiet li qed jinbidlu u jkun hemm reazzjoni proattiva għalihom. Il-FSE huwa l-istrument ewlieni tal-Ewropa li jappoġġa l-impjiegi, jgħin lin-nies isibu xogħol aħjar u jiżgura opportunitajiet ta' xogħol aktar ġusti għaċ-ċittadini kollha tal-UE. B'baġit totali ta' EUR 80 biljun għall-perjodu 2014–2020, jiffinanzja fl-Ewropa kollha għexieren ta' eluf ta' proġetti marbuta mal-impjiegi fil-livell lokali, reġjonali u nazzjonali: minn proġetti żgħar immexxija minn assoċjazzjonijiet karitattivi lokali li jgħinu lill-persuni b'diżabilità jsibu xogħol xieraq fil-viċinat, sa proġetti fuq livell nazzjonali li jippromwovu t-taħriġ vokazzjonali fost il-popolazzjoni kollha. Għal aktar tagħrif Ir-Regolament dwar il-Fond Ewropew ta' Aġġustament għall-Globalizzazzjoni 2014–2020 Skeda informattiva: Il-Fond Ewropew ta' Aġġustament għall-Globalizzazzjoni - Għaxar snin wara Filmat: Il-Fond Ewropew ta' Aġġustament għall-Globalizzazzjoni 2014–2020 Filmat: L-Ewropa taġixxi biex tiġġieled il-kriżi: Il-Fond Ewropew għall-Globalizzazzjoni mogħti ħajja ġdid (2009) Filmat: Wiċċ'imb wiċċ ma' dinja globalizzata – il-Fond Ewropew għall-Globalizzazzjoni (2007)